Twee beeste dood in Humansdorp-ongeluk | News24
Twee beeste dood in Humansdorp-ongeluk
Die Discovery Range Rover waarmee Danika Scheepers en Irma Jansen van Niewenhuizen gery het, het verlede Donderdag tromp-op met beeste op die R332 buite Humansdorp gebots.. Foto:VERSKAF
MOTORISTE het verlede ternouernood aan die dood ontkom in ’n botsing met beeste op die R330 buite Humansdorp.
Dié ongeluk het verlede Donderdag omstreeks 23:00 plaasgevind. Die bestuurder van ’n Discovery, het tromp-op met die beeste gebots, waarna een van die diere voor ’n drywer van ’n VW Amarok beland het.
Volgens polisiewoordvoerder kaptein Gerda Swart, het die bestuurder van die Amarok uitgeswaai en nog ’n bees getref.
Kort hierna het nog ’n ongeluk plaasgevind toe ’n polisievoertuig wat na die ongelukstoneel uitgeroep was, teen een van die beeste in die pad vasgery het.
Twee beeste is dadelik dood.
Nie een van die insittendes is beseer nie.
Maatskaplike Dienste Portefeulje Raadslid Daniel Benson sê: “Die Kouga-munisipaliteit se wetstoepassingeenheid skut deurlopend verdwaalde diere. Die huidige uitdaging is dat ons tans net een sleepwa en ’n gehuurde voertuig het om dié operasie regoor die Kouga uit te voer.
“Terwyl ons ons wetstoepassingseenheid sal opskort, is ons uiteindelike doel om hierdie probleem by sy bron te stop. Om dit te bereik, benodig ons die samewerking van alle rolspelers; insluitende vee-eienaars, opkomende en kommersiële boere, asook wykraadslede en die Departement van Landelike Ontwikkeling en Landelike Hervorming.”
Benson gaan voort: “Ons is dankbaar vir die vee-eienaars wat die boodskap ter harte geneem en maatreëls ingestel het om hul diere sonder toesig van die pad af e hou.”